
ECAD6010: Cylch 3: Ymchwilio i’r Dysgu: beth, sut a pham ydw i’n addysgu?
Ysgrifennwch adolygiad llenyddiaeth ar ymchwil ymarferydd a elwir yn ‘astudiaeth wers’. Dylech hefyd ystyried, mewn modd beirniadol, effaith bosibl astudiaeth wers ar arfer ymarferydd mewn perthynas â thestun o’ch dewis. 
Amcan yr ymchwil yw canfod sut mae rhannu Meini Prawf Llwyddiant (MPLl) yn gallu effeithio ar y dysgu yng Nghyfnod Allweddol 2. Dewiswyd y cwestiwn ymchwil am ei fod yn gyfle i ymchwilio am ffyrdd o gryfhau addysgu trwy ddefnyddio’r strategaeth asesu ar gyfer dysgu yn bwrpasol. Law yn llaw â hyn, gellir ffocysu ar addysgu a dysgu er mwyn cau’r bwlch a diwygio’r ysgol wrth wneud defnydd o MPLl. Pwysleisia Addysg Cymru (2020) fod asesu yn ganolog i’r Cwricwlwm i Gymru er mwyn cefnogi pob disgybl i wneud cynnydd a’u herio’n briodol yn ôl eu hanghenion. Bwriad yr ymchwil yw ehangu fy ngwybodaeth bersonol ynglŷn â sut caiff MPLl ei ddefnyddio yng ngwersi Cyfnod Allweddol 2, ag effaith hyn ar y dysgu. Trwy ymchwilio datblygwyd yn broffesiynol a theimlwyd yn fwy hyderus i ddefnyddio’r strategaeth MPLl er mwyn asesu disgyblion yn bwrpasol yn y dyfodol. I gyd-fynd gydag hyn, bwriedir gwneud defnydd synhwyrol ac addas o feini prawf llwyddiant i feddu effaith gadarnhaol ar y dysgu. Er mwyn cynnal ymchwil broffesiynol canolbwyntiwyd ar yr agwedd ymchwilio astudiaeth gwers, gan ddefnyddio dau offer ymchwil sef arsylwad a chyfweliad er mwyn casglu data. Y broses a ddilynwyd er mwyn cynnal yr astudiaeth wers oedd cynllunio gwers wreiddiol oedd yn cynnwys yr agwedd a gaiff ei hymchwilio, cyn mynd ati i arsylwi’r wers honno yn cael ei dysgu gan gyd-athro/wes. Ar ôl gwneud hyn fe fyfyriwyd ar yr hyn ag arsylwyd cyn mynd ati i gynllunio eto er mwyn addasu a diwygio ymhellach. Yn olaf, dysgwyd y wers am yr ail waith. Trwy gydol yr ymchwil, ffocyswyd ar effaith y defnydd o MPLl ar y dysgu yng Nghyfnod Allweddol 2.
Caiff yr ymchwil ei gynnal mewn Ysgol sydd wedi ei lleoli mewn tref hanesyddol yng Nghymru. Noda Estyn (2017) fod 445 o ddisgyblion rhwng 3 ac 11 oed yn mynychu’r ysgol ac maent yn cael eu haddysgu mewn 16 dosbarth. Er ei bod yn Ysgol cyfrwng Cymraeg dim ond tua 29% o’r disgyblion sy’n dod o gartrefi Cymraeg. Mae tua 24% o’r disgyblion yn derbyn prydau ysgol am ddim a thua 31% o’r disgyblion ar y gofrestr anghenion dysgu ychwanegol. Cynhaliwyd yr astudiaeth wers yn nosbarth blwyddyn 4 mewn gwers Saesneg, gyda disgyblion o wahanol lefelau gallu yn bresennol. Serch hynny, nid oedd y MPLl wedi ei wahaniaethu i gyfateb gyda galluoedd y disgyblion gan fod y dasg yn un ysgrifenedig a heb gael ei wahaniaethu. Amlyga Estyn (2017) fod athrawon yn rhoi sylwadau cyson ac adeiladol i ddisgyblion sy’n gysylltiedig gyda’r MPLl, yn ogystal â darparu cyfleoedd iddynt hunanasesu ac asesu cyfoed. O ganlyniad, roedd yn galluogi’r disgyblion i gyfrannu at osod eu targedau personol a gwelwyd gwelliannau amlwg yn eu gwaith.
Bwriedir trafod yr hyn ag ysgrifennwyd eisoes am bwysigrwydd Asesu ar gyfer Dysgu (AaGD) o fewn addysg yn yr adolygiad llenyddiaeth, gan ganolbwyntio ar y strategaeth MPLl. Yn gyntaf, trafodir pwrpas AaGD a sut gellir ei ddefnyddio yn yr ystafell ddosbarth er mwyn iddo fod fwyaf effeithiol. Trafodir effaith defnydd AaGD o fewn gwersi, yn enwedig effaith y defnydd o MPLl ar y dysgu. Amlinellir sut mae modd defnyddio MPLl yn bwrpasol, ei gryfderau a’i wendidau. Yn olaf, bwriedir crynhoi prif ganfyddiadau llenyddiaeth am y defnydd o MPLl mewn gwersi ag effaith hyn ar y dysgu yng Nghyfnod Allweddol 2. Er mwyn gwneud hyn ystyrir canfyddiadau astudiaethau achos a barn unigolion sydd wedi treialu gwahanol ddulliau o MPLl mewn gwersi ar draws meysydd dysgu gwahanol.
Cydnabyddwyd fod AaGD yn nodwedd hanfodol ym myd addysg erbyn heddiw ac yn rhan annatod o’r dysgu er mwyn caniatáu disgyblion i wneud cynnydd a llwyddo. Mae’r defnydd o asesu wedi cynyddu dros y blynyddoedd a phwysleisia Black a Wiliam (1998) dylai athrawon dynnu sylw at y strategaethau AaGD maent yn defnyddio a’u hamrywio, gan eu bod yn gallu effeithio ar gymhelliant disgyblion a’u hunan barch. “Teachers need to know about their pupils’ progress and difficulties with learning so that they can adapt their work to meet their needs” (Black a Wiliam, 1998, p.2). O ganlyniad, byddai hyn yn caniatáu athrawon i gydnabod dealltwriaeth eu disgyblion trwy gynnal trafodaethau, gwaith ysgrifenedig ac arsylwadau dosbarth.
Pwysleisia Donaldson (2015) bwysigrwydd AaGD yn ei adolygiad o’r cwricwlwm presennol a threfniadau asesu, Dyfodol Llwyddiannus. Dywed fod dilyn egwyddorion AaGD (2002) yn caniatáu addysgu a dysgu da wrth i athrawon roi adborth cyson a manwl i’w disgyblion, yn ogystal â magu eu hannibyniaeth wrth iddynt asesu cyfoedion a hunanasesu. Clyma hyn gyda phedwar diben y cwricwlwm newydd i Gymru sef, bod yn ddysgwyr uchelgeisiol a galluog, cyfranwyr mentrus a chreadigol, dinasyddion egwyddorol a gwybodus, ac yn unigolion iach a hyderus. Atega Kirsty Williams hyn yn natganiad Llywodraeth Cymru (2017) gan ddweud fod asesu ac atebolrwydd yn hanfodol er mwyn codi safonau disgyblion. Dywedodd dylai asesu ddiwygio dysgu’r disgyblion, addysgu athrawon a dealltwriaeth rhieni o safonau dysgu eu plant. Pwysleisiodd dylai asesu gael ei ddefnyddio er budd y disgyblion, gydag athrawon yn addasu strategaethau addysgu fel bod angen, er mwyn cefnogi cynnydd disgyblion. Cyhoedda Addysg Cymru (2020) fod asesu’n graidd i gynllunio cwricwlwm, a’i fod mewn lle er mwyn cefnogi disgyblion i wneud cynnydd. Pwysleisia dylai athrawon ddefnyddio asesu er mwyn symud y dysgu yn ei flaen gan sicrhau fod disgyblion wedi deall cynnwys dysgu blaenorol. Trwy ddefnyddio dulliau asesu yn effeithiol bydd modd herio a chefnogi pob disgybl yn ôl eu hanghenion personol.
Caiff MPLl ei adnabod fel strategaeth AaGD sy’n medru cael ei weithredu gan ddefnyddio amrywiaeth o strategaethau o fewn gwersi er mwyn cymhelli ddisgyblion i ddysgu. Er enghraifft pleidlais ddotiau, diagram PMD, llyfr llwyddiant ayyb. Diffinia Twinkl (dim dyddiad) MPLl fel set o nodweddion mae athrawon am weld yng ngwaith eu disgyblion. Noda ei fod yn ddull effeithiol er mwyn sicrhau fod y disgyblion yn medru deall yn glir yr hyn sy’n ddisgwyliedig ohonynt, ac yn eu cymhelli i herio’u hunain wrth feddwl yn ddoeth am strwythur eu gwaith. Cefnoga Clarke (2014) hyn gan nodi fod modd defnyddio MPLl ar draws y Cwricwlwm, a’i fod yn strategaeth ddefnyddiol o ddangos y camau priodol dylai ddisgyblion ddilyn er mwyn cyrraedd nod y wers. Ar y llaw arall, dywed TheSchoolRun (2020) nid yw athrawon yn defnyddio MPLl ym mhob gwers ac mae’n fwy cyffredin mewn gwersi llythrennedd, yn enwedig os yw disgyblion yn cwblhau tasg ysgrifenedig.
Gall athrawon lunio MPLl ar gyfer tasgau, neu gall ddisgyblion gymryd rhan wrth eu llunio ar y cyd mewn grwpiau neu fel dosbarth cyfan. Dywed Llywodraeth Cynulliad Cymru (2010) fod disgyblion ond yn medru cyrraedd nod y dasg os ydynt yn deall y nod hwnnw ac yn medru asesu’r hyn sy’n ddisgwyliadwy ohonynt. Pwysleisia dylai MPLl fod yn ddealladwy i’r disgyblion a’u bod yn fwyaf effeithiol pan fod y disgyblion yn rhan o’u llunio.
Cytuna Jones (2005) gyda’r uchod a dywed pan fod disgyblion yn deall sut maent yn medru cyrraedd nod y dasg mae ansawdd y dysgu yn diwygio. O ganlyniad i athrawon yn rhannu’r wybodaeth am sut i gyrraedd y nod, mae hyn yn hybu perchnogaeth o’r nodau dysgu a theimlad o rannu cyfrifoldeb rhwng yr athro/wes â’r disgyblion er mwyn cyflawni’r nodau hynny. Uwcholeua Jones (2005) pa mor bwysig ydyw fod athrawon yn egluro’r MPLl a fydd yn cael ei ddefnyddio er mwyn asesu eu gwaith, i’r disgyblion. Rhaid i athrawon sicrhau nad oes unrhyw newidiadau yn cael ei wneud i’r MPLl ar ôl i’r gwaith gael ei osod, gan all hyn arwain at ddisgyblion yn eu hamau. Creda Jones (2005) er mwyn i’r MPLl fod yn fuddiol i’r disgyblion, dylai athrawon sicrhau eu bod yn asesu eu dealltwriaeth ynglŷn â’r MPLl cyn iddynt fynd ati i gyflawni'r dasg. 
Mae Jones (2005) o’r farn fod sut caiff y MPLl ei fynegi i’r disgyblion yn gallu arwain at y gwahaniaeth rhwng disgyblion yn cyflawni nod y dasg neu beidio. Dywed ei fod yn hanfodol fod athrawon yn rhannu’r MPLl gyda’r disgyblion a dylai fod yn hollol glir, gan ddefnyddio terminoleg ac iaith addas bydd disgyblion yn ei ddeall. Awgryma byddai arddangos enghreifftiau o waith sy’n dangos sut gall ddisgyblion gyrraedd y MPLl fod o fudd iddynt gan ei fod yn fodel gweledol. Gellir gwneud defnydd effeithiol o’r MPLl trwy hybu hunan asesu ac annog asesu cyfoedion hefyd.
Nid yw’n bosib llunio MPLl cyn bod nod dysgu mewn lle. Esbonia Grafwallner (2019) fod defnyddio nodau dysgu a MPLl yn medru cynorthwyo athrawon a darpar athrawon i sicrhau fod gweithgareddau yn cydymffurfio gyda’r hyn maent eisiau i’r disgyblion wybod. Dywed fod nodau dysgu yn helpu disgyblion i ganolbwyntio ac ymglymu yn y dysgu. “It’s important to create the learning intention first, and then determine the success criteria that students can use to assess their understanding” (Grafwallner, 2019). Cytuna Hattie (2012) gan ddweud ei fod yn hollol bwysig fod gan y disgyblion yr un syniad â’r athro/wes am yr hyn maent yn dysgu. Law yn llaw â hyn, noda fod nifer o ddisgyblion ddim yn mynd i fod yn ymwybodol o hyn os nad oes nodau dysgu a MPLl yn eu lle i’w cyfeirio. Atgyfnertha Clarke (2014) fod perthynas agos rhwng nodau dysgu a MPLl, gan ddisgrifio MPLl fel darnau jig-so sy’n creu’r nod dysgu pan maent yn cael eu cysylltu gyda’i gilydd.
Awgryma Hattie (2012) fod modd i athrawon rannu a llunio MPLl gyda disgyblion mewn gwahanol ffyrdd er mwyn cael yr effaith gorau posib. Enghreifftiau o’r rhain oedd llunio MPLl anghywir er mwyn i’r disgyblion allu ei gywiro, gadael bylchau yn y MPLl i’r disgyblion gwblhau, ail-ymweld gyda MPLl sy’n bodoli er mwyn gweld a thrafod a yw’n bosib ei ddiwygio. 
Yn ôl Clarke (2014) mae gwneud defnydd o MPLl yn cynorthwyo disgyblion i adnabod llwyddiant dros eu hun, trafod sut maent am wella, monitro eu cynnydd, dechrau adnabod ble mae anawsterau, a darparu cyfle i hidlo eu dealltwriaeth. Creda er mwyn cael yr effaith gorau posib, dylai MPLl gael ei rannu gyda phob disgybl, ei gyfeirio ato yn gyson yn ystod y dysgu, a pheidio ei wahaniaethu ar gyfer disgyblion hyd yn oed os yw’r dasg wedi ei wahaniaethu. 
Dywed NCSL (2006) fod astudiaethau achos lle ymchwiliwyd i’r defnydd ac effaith o MPLl wedi codi amrywiaeth o bwyntiau. Ar y cyfan roedd gwneud defnydd o’r MPLl yn golygu fod disgyblion yn medru cyfeirio ato wrth weithio, ac arweinia hyn at gynnydd yn y nifer o ddisgyblion oedd yn llwyddo i gyflawni’r dasg. Teimla rhai athrawon y cyfnod sylfaen fod gallu disgyblion i ddarllen yn cael effaith ar ba mor ddefnyddiol oedd y MPLl. Ar y llaw arall, dywedodd athrawon Cyfnod Allweddol 2 eu bod yn teimlo fod cyfuno’r nod dysgu gyda’r MPLl yn hynod effeithiol.
Profa ymchwil mwy diweddar fod disgyblion sy’n derbyn nodau dysgu a MPLl yn gyson yn y dosbarth yn, “more focused for longer periods of time... more motivated and active in their learning... better able to take responsibility for their own learning” (NCCA, 2015, t.5). Felly, mae hyn yn dystiolaeth fod rhannu MPLl gyda disgyblion yn medru effeithio ar y dysgu, ac yn yr achos hwn mae hynny’n effaith gadarnhaol. 
Cydnabydda Estyn (2018) arfer da o godi safonau disgyblion yr ysgol gyfan drwy sefydlu gweithdrefnau AaGD a newidiodd ddiwylliant yr ystafell ddosbarth. O ganlyniad cafodd effaith gadarnhaol ar y dysgu wrth gynorthwyo disgyblion i fedru esbonio eu syniadau ac atgyfnerthu eu dysgu i bobl eraill. Aeth staff yr ysgol ati i greu polisi adborth a marcio er mwyn darparu fframwaith i amlinellu’r gweithdrefnau sy’n gysylltiedig ag AaGD. Wedi hynny fe ddatblygwyd rhestrau gwirio, modelau hunanasesu ac asesu cyfoedion i ddarparu ffordd fwy effeithiol i gefnogi a chynorthwyo disgyblion i ddiwygio. Amlyga Estyn (2018) fod cyflwyno MPLl clir a chyflawnadwy yn llwyddiant. Trwy gynnwys y disgyblion yn y broses o lunio MPLl, roedd hyn yn sicrhau fod yr hyn oedd yn ddisgwyliedig ohonynt yn eglur. Canlyniad hyn yw bod disgyblion “yn hyderus i olygu eu dysgu ac yn myfyrio ar newidiadau a fydd yn gwella safonau...yn fwy ymwybodol o sut beth yw dysgu da a’r camau nesaf iddynt allu cyflawni safonau uwch” (Estyn, 2018). 
Awgryma llenyddiaeth ac ymchwil fod AaGD yn allweddol yn y dysgu ar gyfer disgyblion o bob oed, ac amlygwyd fod gwneud defnydd ohono yn cael effaith bositif ar ddisgyblion wrth eu cynorthwyo i ddiwygio. Dangoswyd fod gwneud defnydd pwrpasol o MPLl yn llwyddiannus mewn gwersi, ond rhaid sicrhau ei fod yn cyd-fynd gyda nod y wers. Esboniwyd fod MPLl yn medru cael effaith mwy positif ar y dysgu yng Nghyfnod Allweddol 2 am fod medrau disgyblion yn uwch. Er enghraifft, mae’r mwyafrif o ddisgyblion yn medru darllen y MPLl dros eu hun, maent yn fwy gwybodus wrth gynnig nodweddion dylai gael eu cynnwys yn y MPLl. Noda LlC (2019) fod gan athrawon gyfrifoldeb i gydymffurfio gyda’r defnydd o asesu yn eu gwersi. Dywed fod rhaid iddynt “ddeall a chyfleu ystod o ddibenion ac arferion ar gyfer asesu...rhoi adborth i helpu i sicrhau gwell dealltwriaeth o’r dysgu, a gwella’r profiad dysgu...annog dysgwyr i fyfyrio ar ymddygiadau dysgu a rhagolygon dysgu a’u gwerthuso” (LlC, 2019, tt.24-40).
Ar y llaw arall, dadleua Durran (2019) fod defnyddio’r strategaeth MPLl mewn gwersi llenyddiaeth yn gallu golygu fod hyn yn cyfyngu cyflawniad disgyblion. Gwrthgyferbynna hyn gyda barn TheSchoolRun (2020) am y defnydd o MPLl mewn gwersi llenyddiaeth. Cydnabydda Durran (2019) MPLl fel rhestr o nodweddion a ddylai cael eu cynnwys mewn darn o waith ysgrifenedig er mwyn iddo fod yn llwyddiannus. O ganlyniad, creda fod disgyblion ynghlwm i gwricwlwm penodol a nodau dysgu. Cytuna fod MPLl yn medru bod o ddefnydd i ddisgyblion wrth eu hatgoffa am nodweddion defnyddiol i’w cynnwys, ond maent yn medru cyfleu tasgau ysgrifenedig fel perfformiad o nodweddion yn hytrach na darn o waith cyfan. Wrth i athrawon roi adborth i ddisgyblion yn seiliedig ar y MPLl, mae’n debygol y byddant ond yn ffocysu ar agweddau penodol, yn hytrach na pha mor effeithiol yw’r ysgrifen fel darn o waith ysgrifenedig.
Felly, er mwyn osgoi hyn mae Durran (2019) wedi bod yn cyd-weithio gydag ysgolion cynradd er mwyn datblygu MPLl arall ar gyfer tasgau ysgrifenedig a chaiff ei enwi yn “boxed criteria”. Mae’r meini prawf sydd wedi eu bocsio yn cysylltu’r cynhwysion ar gyfer y dasg gyda’i bwrpas a’i gynulleidfa darged. Oblegid hyn, nid yw’r adborth yn seiliedig ar restr o gynhwysion, ond yn hytrach yn adborth sy’n asesu a yw’r darn o waith yn cyflawni’r hyn y dylid ei gyflawni yn ôl ei bwrpas. 
Y fethodoleg a ddefnyddir yw ymchwil astudiaeth gwers, sy’n fath o ymchwil gweithredol.
Lesson Study is a powerful, professional learning approach that dramatically improves learning and teaching and the practice and subject knowledge of teachers…It not only produces dramatic improvements in pupil achievement and professional learning, but it is also very popular with all who experience it (Lesson Study UK, dim dyddiad). 
Cynhelir astudiaeth gwers yn yr ystafell ddosbarth gyda disgyblion wrth i athrawon gyd-weithio er mwyn datblygu arfer yn y dosbarth. Canolbwyntir ar anghenion a dysgu disgyblion gan geisio datrys unrhyw broblemau sy’n seiliedig ar addysg neu ddysgu a gaiff effaith ar gynnydd disgyblion. Gan fod y broses yn digwydd dros amser, caiff yr athrawon gyfle i fyfyrio am yr hyn maent yn dysgu a throsglwyddo’r wybodaeth am arferion a ddysgwyd i eraill. Caniatâ’r fethodoleg i athrawon ddefnyddio llais y disgybl i ddatblygu ansawdd yr addysgu ar eu cyfer. Yn ogystal â chefnogi’r disgyblion, dywed Coenders a Verhoef (2018) fod gan astudiaeth gwers nodweddion effeithiol er mwyn cefnogi athrawon i ddatblygu’n broffesiynol. Cefnoga Dudley (2014) hyn gan ddweud fod astudiaeth gwers yn cyfuno holl nodweddion dysgu proffesiynol sy’n diwygio dysgu ac addysgu fwyaf, gan gynnwys elfen o ymholi cydweithredol rhwng athrawon sy’n ceisio datrys problem neu wella dull gweithredu. Ymateba hyn gyda’r datganiad fod “galw am athrawon o ansawdd uchel sydd â dealltwriaeth drylwyr o ddulliau addysgu a’r rhesymau drostynt yn ogystal â chynnwys yr addysgu” (Donaldson, 2015, t.71). Yn ychwanegol, noda LlC (2019) ei fod yn hanfodol i ddarpar athrawon ac athrawon i ymdrin â gwaith ymchwil trwy weithio gyda phartneriaid, datblygu arferion, a dangos dealltwriaeth tuag at ymchwil sy’n cyfeirio at asesu.
Trwy gydol yr ymchwil, ffocysir ar grŵp o dri disgybl fel sampl gynrychiadol i gasglu data. Penderfynwyd ar un disgybl o bob lefel gallu, er mwyn medru cymharu oedd y MPLl yn cael gwahanol effaith ar ddisgyblion o wahanol lefelau gallu. Uwcholeua Dudley (2013) fod dewis disgyblion o lefelau gallu gwahanol yn dangos i athrawon yr amrywiaeth o rwystrau mae disgyblion yn wynebu wrth gwblhau tasg, a’u galluogi i baratoi yn well yn ôl y rhwystrau hyn. Felly, mae astudiaeth gwers yn cynorthwyo disgyblion “to make better progress with their learning needs better understood from that point on in their school lines” (Dudley, 2014, t. 4). 
Dilynir proses penodol wrth ddefnyddio’r fethodoleg astudiaeth gwers, sef cynllunio, arsylwi, myfyrio a chynllunio. Caiff y tair rhan yma eu strwythuro yn bwrpasol er mwyn casglu ystod eang o ddata wrth gynnal yr ymchwil. Esbonia Dudley (2014) broses astudiaeth gwers fel y ganlyn. Yn gyntaf, mae’n hanfodol fod yr athrawon yn penderfynu ar ffocws penodol yr astudiaeth a chynllunio gwers yn ôl hynny. Pwysleisia dylai’r ffocws cael ei bennu yn ôl yr hyn sydd angen ei ddiwygio. Nesaf, bydd un ohonynt yn dysgu’r wers tra bod y gweddill yn arsylwi’r grŵp ffocws, ac yna bydd angen i’r athrawon adolygu’r wers ar y cyd, a thrafod ei heffaith ar y disgyblion. Disgwylir iddynt ddiwygio ac addasu’r wers yn ôl yr hyn a fyfyrir, cyn symud ymlaen i ail ddysgu’r wers am y tro olaf. O ganlyniad, mae’r astudiaeth gwers yn cefnogi athrawon i weld dysgu disgyblion mewn modd llawer mwy manwl nag sy’n bosib fel arfer. Yn ogystal, mae’n gyfle i ddarganfod sut i gynllunio’r dysgu er mwyn cyfateb yn well gydag anghenion disgyblion, a newid eu haddysgu i gefnogi dysgu yn well. Atega hyn gyda barn Hattie, sef bod y “biggest effects on student learning occur when teachers become learners of their own teaching” (Hattie, 2009, t.22).
Cesglir y data gan ddefnyddio’r dulliau arsylwi, cyfweld a grŵp ffocws. Caniatâ hyn i gasglu ystod o ddata meintiol ac ansoddol. Defnyddir data'r arsylwad er mwyn penderfynu sut gellir diwygio ymhellach. Tra bod un athro yn dysgu’r wers bydd yr athro arall yn arsylwi’r disgyblion yn unig, gan gofnodi nodiadau ar daflen arsylwi sydd wedi’i llunio gan y ddau athro o flaen llaw (gweler atodiad 6). Er hynny, noda Dudley (2014) dylai’r nodiadau arsylwi am yr athro sy’n dysgu fod yn rhai ffyddlon, nid beirniadol. Uwcholeua Cohen a Manion (2011) fod arsylwi yn fwy nag edrych, mae angen edrych a nodi pobl, digwyddiadau, ymddygiad, sefyllfa a threfn yn systematig. Mae Austin (2016) yn ffyddiog fod lleoliadau naturiol yn rhoi astudiaeth fwy realistig, ac yn caniatáu’r arsylwr i gael gwell darlun o’r sefyllfa gan fod y cyfranogwyr yn fwy cyfforddus i gyfrannu. Ond ar y llaw arall, dywed LlC (2015) gall fod yn anodd cymryd nodiadau'r un cyflymdra â’r digwyddiadau, ac nid yw defnyddio technoleg o hyd yn ddefnyddiol oherwydd diffyg amser. Wrth ffocysu ar y disgyblion, gall eu cyfranogiad a’u perfformiad gael ei effeithio gan amser y dydd a’u teimladau ar y pryd. Felly, wrth ddod i gasgliad byddai angen ystyried yr agweddau yma, oherwydd gallai hyn effeithio ar ba mor ddibynadwy a dilys yw’r data a gasglwyd. Disgwylir casglu data ansoddol a meintiol wrth arsylwi. Gellir dadansoddi data ansoddol megis sut oedd y disgyblion yn defnyddio’r MPLl er mwyn eu cynorthwyo. Yn ychwanegol, byddai modd dadansoddi’r data meintiol wrth gymharu pa adeg o’r wers oedd y disgyblion yn cyfeirio tuag at y MPLl, oedd y nifer o weithiau a gyfeiriwyd at y MPLl yn arwain at waith o safon well. Byddai’r arsylwad yn un heb gyfranogwr am nad yw’r athro sydd yn arsylwi yn rhan o’r gweithgaredd sy’n digwydd. Law yn llaw â hyn, byddai’n arsylwad strwythuredig am ei fod yn arsylwi rhywbeth penodol, sef canfod sut mae MPLl yn effeithio ar y dysgu. Uwcholeua Austin (2016) byddai arsylwi yn fanteisiol oherwydd byddai’n caniatáu triongli’r data wrth gymharu gyda data a gasglwyd wrth ddefnyddio offer ymchwil gwahanol. Cytuna Punch (2014) gyda hyn wrth ddweud mai pwrpas defnyddio amrywiaeth o offer ymchwil yw i “combine the collection and analysis of both qualitative and quantitative data in a way that achieves complementary strengths and non-overlapping weaknesses” (Punch, 2014, t.324).
Dywed Danby, Ewing a Thorpe (2011) mai bwriad cyfweliad yw casglu gwybodaeth fanwl, ond yn bwysicach, i roi cyfle i’r grŵp ffocws leisio eu barn. Caniatâ hyn gyfle i’r ymchwilwyr archwilio gwahanol safbwyntiau a barn bersonol y cyfranogwyr ynglŷn â ffocws yr ymchwil. Dylid paratoi ac ystyried strwythur y cwestiynau o flaen llaw, gan sicrhau fod iaith y cwestiynau wedi eu geirio yn addas ar gyfer disgyblion. Yn ogystal, dylid osgoi cwestiynau deuol, cwestiynau arweiniol a chwestiynau wedi’u llwytho. Creda LlC (2015) fod cyfweliad yn ddull hyblyg gan fod modd addasu’r sgwrs yn ôl ymatebion ac mae’n gyfle i gyfranogwyr gwestiynu os nad ydynt yn deall. Serch hynny, gellir wynebu heriau technegol heb rybudd ac mae’r broses o danysgrifio yn medru cymryd amser sylweddol. Yn wahanol i sgwrs, mae gan gyfweliad bwrpas a’i nod yw casglu data am ffocws penodol. Disgrifia Matter (2018) cyfweliad fel dull sych o ymateb gyda chyfranogwyr yn gwneud y rhan helaeth o’r siarad, tra bod yr ymchwilwyr yn gwrando ac arwain cyfranogwyr i ddatgelu’n ddyfnach pan fod angen. Amlyga mai “the challenge for an interviewer is to keep their own experiences, expectations, and ego out of the interaction” (Matter, 2018). Rhaid ystyried nid yw’n bosib gwybod os yw ymatebion y disgyblion yn hollol ddilys, er enghraifft gallant fod yn adleisio’r hyn mae eu cyfoed yn dweud. Gellir cymharu’r data a gasglwyd mewn cyfweliad gyda gweithredai’r disgyblion yn y wers flaenorol. Oblegid hyn, gellir adnabod unrhyw wrthddywediadau. Ar y llaw arall, dylid cadw mewn cof fod “the quality of the interview data is dependent upon the interviewers’ management of the interaction between themselves and the child participants” (Danby, Ewing, a Thorpe, 2011, t. 5).
Yn olaf, myfyrir ar y wers gan ddilyn model adfyfyrio Kolb (1984) er mwyn trafod cryfderau a gwendidau’r wers, cyn symud ymlaen i ail gynllunio a diwygio’r wers. Mae’r model myfyrio yn cael ei adnabod fel cylch dysgu sydd â phedwar cam amlwg (gweler atodiad 7). Mynega Kolb (1984) fod myfyrio yn allweddol er mwyn hwyluso dysgu a datblygiad. Pwysleisia’r cylch dysgu arsylwi fel ffordd o ddadansoddi a dod i gasgliadau ynglŷn â phrofiadau. Bwriad y model myfyrio yw cymryd y dysgu mewn i brofiadau newydd a chwblhau’r cylch. “Learning is the process whereby knowledge is created through the transformation of experience” (Kolb, 1984, p.38). Law yn llaw â hyn, cyfateba’r profiad hyn gyda safonau SAC LlC (2019) oherwydd mae angen i athrawon ddangos sut mae myfyrio a’u parodrwydd i gynyddu gwybodaeth, sgiliau a dealltwriaeth bersonol er mwyn datblygu addysgeg.
Trwy gydol yr ymchwil rhaid dilyn y cod moeseg addysg gan BERA (2018) wrth ystyried gwahanol ffactorau, megis hawliau a chyfrinachedd. Yn ychwanegol, cyfeirir at god ymddygiad ac ymarfer proffesiynol CGA (2020) sy’n amlygu moeseg yn yr ysgol a’r dyletswyddau dylai athrawon ddilyn wrth ymchwilio. Cyn dechrau ar y broses ymchwil, cyflwynir ffurflen foeseg (atodiad 3) i’r ysgol. “The institutions and settings within which the research is set also have an interest in the research, and ought to be considered in the process of gaining consent” (BERA, 2018, t.10). Rhaid derbyn caniatâd gwirfoddol, gwybodus gan yr ysgol, staff, disgyblion a rhieni cyn gall yr ymchwil ddechrau. Rhaid i ymchwilydd nofis ddeall y goblygiadau ymchwil wrth gyfweld â phlant cyn dechrau oherwydd yr heriau posib. Noda Blackburn (2015) fod dadleuon am ba oedran mae plant yn deall yn realistig yr hyn sy’n ofynnol ohonynt, yn ogystal ag ystyried eu gallu gwybyddol ac ieithyddol i roi caniatâd. Dywed Alderson (2014) hefyd fod sefyllfaoedd sy’n cynnwys plant a chaniatâd yn heriol iawn, am nad oes ateb syml i bryd mae plentyn yn ddigon aeddfed i roi caniatâd annibynnol. Serch hynny, mae gan blant Cymru'r “hawl i ddweud beth ddylai ddigwydd ac i rywun wrando arnoch” heb gael eu rhwystro (Comisiynydd Plant Cymru, 2011).
Er bod cyfranogwyr yn rhoi caniatâd ar ddechrau ymchwil, mae ganddynt yr hawl i dynnu’n ôl ar unrhyw adeg. Gelwir hyn yn ganiatâd parhaus ac amlyga BERA (2018) dylai’r ymchwilydd sicrhau fod hyn yn gwbl glir i gyfranogwyr ac nad oes angen iddynt roi esboniad chwaith. Defnyddir cardiau cysyniad yn ystod y cyfweliad er mwyn i gyfranogwyr fynegi eu teimladau. Yn ôl BERA (2018) mae’n gyfrifoldeb ar yr ymchwilydd i sicrhau fod pob cyfranogwr yn ymwybodol o gynnwys yr ymchwil, beth fydd yn digwydd i’r data a gasglwyd a sut caiff ei ddefnyddio. “Researchers should recognise the entitlement of both institution and individual participants to privacy, and should accord them their rights to confidentiality and anonymity” (BERA, 2018, t.21).
Ar ôl casglu’r data rhaid ei reoli yn foesegol a’i storio mewn modd diogel sydd â chyfrinair gan osgoi defnyddio dyfeisiau storio cludadwy. Rhaid sicrhau fod y data ac unrhyw gofnodion ymchwil yn fanwl gywir, cyflawn, dilys a dibynadwy.
Am fod y wers yn cael ei ailadrodd yr ail waith, tybiaf byddai’r canlyniadau yn fwy cyson a dibynadwy. Byddai modd arsylwi dwywaith ac o ganlyniad gellir defnyddio’r data ychwanegol er mwyn ei gymharu gyda chanfyddiadau'r arsylwad cyntaf. Oblegid hyn gellir dod i gasgliad mwy teg sy’n arwain at ganlyniadau mwy dilys. Serch hynny, nid oes modd canfod a yw’r canlyniadau mor ddilys â sut maent yn ymddangos. Er enghraifft, nid yw’n bosib gwybod os yw’r cyfranogwyr yn dweud y gwir yn ystod y cyfweliad, gallai’r disgyblion fod yn dwyn i gof gwybodaeth amherffaith sy’n cyfleu nad ydynt yn deall, neu gall eu hymddygiad ar y pryd effeithio ar eu perfformiad a chyfraniad. Ond ar y cyfan, credaf fod defnyddio astudiaeth gwers fel methodoleg i ymchwilio yn yr ystafell ddosbarth yn ddefnyddiol dros ben. Nid yn unig mae’n fuddiol i athrawon ddiwygio eu dysgu a phenodi’r ffordd ymlaen, ond mae hefyd yn gyfle gwych i athrawon arsylwi’r gwahanol ffyrdd mae disgyblion yn dysgu a thynnu sylw at eu hanghenion wrth ddysgu. Mae hyn yn cyd-fynd gyda chred BERA (2018) fod ymchwil yn debygol o gael effaith gadarnhaol ar ddeilliannau dysgwyr, a bod gallu athrawon i ymchwilio yn hanfodol i greu system addysg hunanwella.
Yn gyffredinol, teimlaf ni fyddai modd cyffredinoli’r data am fod yr astudiaeth wers wedi ei gynnal ar gyfer ffocws, gwers ac amcan penodol. Tybiaf byddai’n bosib fod data gwahanol yn cael ei gasglu os fyddai’n wers mewn maes dysgu arall, neu pe bai tri disgybl gwahanol wedi cael ei dewis fel grŵp ffocws, ac athro/wes gwahanol yn dysgu’r wers. Felly, credaf byddai’r data a gesglir yn unigryw i’r ymchwil hwn yn unig.
Byddaf yn manteisio ar unrhyw gyfle yn y dyfodol i gynnal astudiaeth gwers gan fod y manteision o’i gynnal yn amlwg ar gyfer datblygiad proffesiynol ac i’r disgyblion hefyd. Dwi’n ffyddiog y byddai’n fanteisiol i mi gynnal astudiaeth gwers mewn mwy nag un maes dysgu, er mwyn cael gwell darlun o gryfderau a gwendidau’r fethodoleg. Law yn llaw â hyn, byddai modd newid ffocws yr ymchwil yn ôl unrhyw feysydd sydd angen eu datblygu. Oblegid cynnal unrhyw fath o waith ymchwil yn y byd addysg, byddaf yn rhannu arferion da a chanfyddiadau gyda chyd-weithwyr yn y byd addysg er mwyn eu cefnogi a rhannu syniadau. 
Heb os nac oni bai, rwyf yn sicr am ddwyn i gof yr hyn a ddysgais wrth ymchwilio am y defnydd o MPLl yn y dosbarth a sut gall effeithio ar y dysgu yng nghyfnod allweddol 2. Er bod dadleuon ymysg pa feysydd dysgu dylid defnyddio MPLl, credaf fod ganddo bwrpas a lle ym mhob gwers, yn enwedig gan fod pob disgybl yn dysgu mewn ffordd wahanol. Er enghraifft, efallai byddai ambell ddisgybl yn hoff o ddefnyddio MPLl fel rhestr gwirio wrth gwblhau tasg, tra bod disgyblion eraill ddim yn tynnu sylw ato. Mae’r llenyddiaeth sy’n gysylltiedig gyda MPLl wedi gwneud i mi feddwl yn llawer dyfnach am y defnydd o MPLl. Rhaid i mi gyfaddef nad oeddwn erioed wedi ystyried effaith MPLl mewn gwersi ieithyddol a llythrennedd. O ganlyniad, byddaf yn treialu’r ddau ochr o’r ddadl yn fy ngwersi er mwyn i mi gael gwell darlun o safbwynt personol.
I gloi, mae ymchwilio am y defnydd o MPLl a dysgu am y fethodoleg astudiaeth gwers wedi datblygu fy sgiliau ymchwil yn sylweddol. Oblegid hyn, edrychaf ymlaen at gael y profiad o ddefnyddio’r wybodaeth, dealltwriaeth a sgiliau yn y dyfodol agos. Hyderaf fy mod wedi cydnabod pob nodwedd ymchwil, sef bod yn sgeptigol, moesegol, ymchwilydd medrus ac yn rhan o broffesiwn sy’n ymholi.
Felly, dof i’r casgliad fod MPLl yn effeithio ar y dysgu yng Nghyfnod Allweddol 2 am wahanol resymau. Er bod manteision ac anfanteision, teimlaf fod y manteision yn gorbwyso’r anfanteision. Caiff MPLl ei adnabod a’i ganmol am fod yn strwythuredig a chlir i’r disgyblion gan nodi’r hyn sy’n ddisgwyliadwy ohonynt. Oblegid hyn, mae’n strategaeth ddefnyddiol i ddangos y camau sydd angen cymryd er mwyn cyrraedd nod y wers, a gall amlygu i’r disgyblion ac athrawon ble mae’r anawsterau. Wedi dweud hynny, rhaid i ddisgyblion fod yn gyfarwydd gyda MPLl er mwyn iddynt fod fwyaf effeithiol. Law yn llaw â hyn, caiff MPLl yr effaith gorau ar waith disgyblion pan mai nhw sy’n eu llunio, oherwydd maent yn cael teimlad o berchnogaeth.
4,865 o eiriau.

